Rådets afgørelse

af 26. januar 2004

om et EF-handlingsprogram til fremme af aktivt medborgerskab i Europa

(2004/100/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen,

under henvisning til udtalelse fra Europa-Parlamentet(1), og

ud fra følgende betragtninger:

(1) Ved traktaten er der indført et unionsborgerskab, der supplerer det nationale statsborgerskab og ikke træder i stedet for dette, og som skal fremmes under overholdelse af nærhedsprincippet.

(2) Fællesskabet og medlemsstaterne har som mål at fremme beskæftigelsen, en forbedring af leve- og arbejdsvilkårene, en passende social beskyttelse, en udvikling af de menneskelige ressourcer, der skal muliggøre et varigt højt beskæftigelsesniveau, og bekæmpelse af social udstødelse.

(3) Et nyt overordnet mål er at sikre en effektiv og ensartet anvendelse af EF-retten, som er afgørende for, at det indre marked kan fungere efter hensigten. På mødet i Tammerfors den 15. og 16. oktober 1999 fremhævede Det Europæiske Råd, at et område med frihed, sikkerhed og retfærdighed bør bygge på principperne om åbenhed og demokratisk kontrol, hvilket bl.a. omfatter en åben dialog med det civile samfund om målet med og principperne for et sådant område. Sammenslutningen af Statsråd og Forvaltningsdomstole i Den Europæiske Union fremmer udveksling af idéer og erfaringer om disse emner og koordinerer og oplyser borgerne om statsrådenes udtalelser vedrørende EU-retten.

(4) Europa-Parlamentet gav i sin beslutning af 15. april 1988(2) udtryk for, at der bør gøres en betydelig indsats for at styrke forbindelserne mellem borgerne i de forskellige medlemsstater, og at en særlig støtte fra EF-institutionerne til udvikling af venskabsaftaler mellem kommuner og byer i de enkelte medlemsstater både er velbegrundet og ønskelig.

(5) I Det Europæiske Råds erklæring 23 fra mødet i Nice i december 2000 erkendte man, at der var behov for at forbedre og overvåge Unionens og dens institutioners demokratiske legitimitet og åbenhed med henblik på at bringe dem tættere på medlemsstaternes borgere. Den social- og arbejdsmarkedspolitiske dagsorden, der blev vedtaget i Nice, er baseret på en ny form for samfundsforvaltning, der lægger særlig vægt på den afgørende rolle, dialogen med civilsamfundet spiller i indsatsen for at fremme samarbejdet med civilsamfundet. Dagsordenen fastsætter, at de ikke-statslige organisationer (NGO), såsom den europæiske platform for ikke-statslige organisationer, i stort omfang skal inddrages i udviklingen af vidtspændende politikker og lige muligheder for alle.

(6) I Laeken-erklæringen, der er knyttet som bilag til Det Europæiske Råds konklusioner fra den 14. og 15. december 2001, hedder det, at en af de grundlæggende udfordringer, Den Europæiske Union skal finde et svar på, er, hvordan borgerne kan bringes nærmere på det europæiske projekt og de europæiske institutioner.

(7) Budgetposterne A-3 2 1, A-3 0 2 0, A-3 0 2 1, A-3 0 2 4, A-3 0 2 6, A-3 0 3 6 og B3-3 0 5 i Den Europæiske Unions almindelige budget for 2003 og for de foregående regnskabsår har fungeret effektivt i indsatsen for at fremme en løbende dialog med det organiserede civilsamfund og kommunerne og det europæiske samarbejde.

(8) Rådet bekræfter, at det er overbevist om, at det fortsat er nødvendigt at støtte venskabsbyaftaler i betragtning af den vigtige rolle, disse kan spille for styrkelsen af borgeridentiteten og de europæiske folks forståelse for hinanden. Det understreger, at der i forbindelse med det flerårige program bør sørges for passende budgetmidler og kontinuerlig støtte til venskabsbyaftaler, således som Europa-Parlamentet hvert år har krævet under budgetproceduren. Det understreger yderligere, at en borgernær og forståelig tilrettelæggelse af ansøgningsproceduren og forvaltningen af støtte til venskabsbyaftaler er påkrævet.

(9) Foreningen "Vort Europa" er en studie- og forskningsgruppe med deltagelse af personer, der repræsenterer det europæiske samfund, politikere, arbejdsmarkedets parter, erhvervslivet og videnskabsfolk, og er et forum for idéarbejde til fremme af en snævrere sammenslutning i Europa. Den arbejder for virkeliggørelsen af et mål af generel europæisk interesse.

(10) Jean Monnet-Huset og Robert Schuman-Huset er steder, hvor borgerne kan mødes, og som har til formål at oplyse om de første skridt i det europæiske samarbejde og de personer, der var involveret heri, på de lokaliteter, hvor to af Fællesskabets grundlæggere har levet og arbejdet, samt at oplyse om Europa nu og i fremtiden. Disse organer arbejder for virkeliggørelsen af et mål af generel europæisk interesse.

(11) Det Europæiske Råd for Flygtninge og Personer i Eksil repræsenterer flygtninges og fordrevnes organisationer over for Den Europæiske Union, idet det fremmer principper og politikker, der falder ind under traktatens mål vedrørende asyl og bekæmpelse af social udstødelse.

(12) I henhold til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget(3), i det følgende benævnt "finansforordningen", skal disse eksisterende støtteforanstaltninger have et retsgrundlag.

(13) Europa-Parlamentet, Rådet og Kommissionen har i forbindelse med vedtagelsen af finansforordningen forpligtet sig til sørge for, at retsgrundlaget kan træde i kraft fra regnskabsåret 2004. Kommissionen har forpligtet sig til som led i gennemførelsen at tage hensyn til anmærkningerne i budgettet.

(14) I henhold til Europa-Parlamentets, Rådets og Kommissionens interinstitutionelle erklæring af 24. november 2003 om basisretsakter vedrørende tilskud kan der undtagelsesvis indføres overgangsbestemmelser vedrørende den periode, hvor udgifterne er støtteberettigede, i dette program.

(15) I henhold til den interinstitutionelle erklæring kan der også indføres overgangsforanstaltninger for tilskud under emneområde 2 i programmet i 2004 og 2005.

(16) Geografisk set bør dette program omfatte de tiltrædende medlemsstaterne, og eventuelt, for bestemte foranstaltninger, EFTA-/EØS-landene og kandidatlandene.

(17) Der anføres i denne afgørelse et finansielt referencegrundlag som omhandlet i punkt 34 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(4) for hele programmets varighed, uden at dette berører budgetmyndighedens beføjelser i henhold til traktaten.

(18) Eventuel finansiering, der ikke hidrører fra Fællesskabet, men fra statsmidler, skal være i overensstemmelse med traktatens artikel 87 og 88.

(19) Enheder, hvis aktioner ikke er forenelige med EU's og dens medlemsstaters målsætninger med hensyn til den offentlige orden eller sikkerhed, bør udelukkes fra fordelene ved programmet.

(20) Støtten i henhold til denne afgørelse bør ydes under nøje overholdelse af nærhedsprincippet og proportionalitetsprincippet -

TRUFFET FØLGENDE AFGØRELSE:

Artikel 1

Programmets formål

1. Ved denne afgørelse fastlægges et EF-handlingsprogram for støtte til organer, der beskæftiger sig med aktivt medborgerskab i Europa, og til fremme af foranstaltninger på området.

Programmet tager sigte på at:

a) fremme og formidle Den Europæiske Unions værdier og mål

b) mindske afstanden mellem borgerne og Den Europæiske Union og dens institutioner og tilskynde dem til oftere at involvere sig i disse institutioner

c) inddrage borgerne i idéarbejde og drøftelser om Den Europæiske Unions opbygning og udvikling

d) styrke forbindelserne og udvekslingerne mellem borgere i de lande, der deltager i programmet, bl.a. via venskabsbyaftaler

e) tilskynde til initiativer fra organer, der arbejder for at fremme et aktivt medborgerskab.

2. De aktiviteter, der støttes via dette program, tager sigte på at støtte driften af og foranstaltninger fra organer, der arbejder for virkeliggørelsen af programmets mål, på grundlag af de kriterier, der er fastsat i bilaget.

3. Dette program løber fra 1. januar 2004 til 31. december 2006.

Artikel 2

Adgang til programmet

Et organ skal for at kunne modtage et EF-tilskud til en foranstaltning overholde bestemmelserne i bilaget.

En sådan foranstaltning skal være i overensstemmelse med de principper, der ligger til grund for Fællesskabets indsats for et aktivt medborgerskab.

Et organ skal for at kunne modtage driftstilskud i henhold til det løbende arbejdsprogram fra et organ, der arbejder for virkeliggørelsen af et mål af generel europæisk interesse vedrørende aktivt medborgerskab eller et mål, der indgår i Den Europæiske Unions aktiviteter på dette område, overholde bestemmelserne i bilaget og have en struktur, der gør, at dens foranstaltninger har potentiale til at berøre hele EU.

Artikel 3

De tiltrædende staters, EØS-/EFTA-landenes og kandidatlandenes deltagelse

Der kan gives mulighed for, at organer, der er oprettet i nedenstående lande, kan deltage i foranstaltningerne under dette program:

a) tiltrædende stater, der har undertegnet tiltrædelsestraktaten den 16. april 2003

b) EØS-/EFTA-landene på betingelserne i EØS-aftalen

c) Rumænien og Bulgarien: betingelserne for deltagelse fastsættes i overensstemmelse med Europaaftalerne, disses tillægsprotokoller og de respektive associeringsråds afgørelser

d) Tyrkiet: betingelserne for deltagelse fastsættes i overensstemmelse med rammeaftalen mellem Det Europæiske Fællesskab og Republikken Tyrkiet om de generelle principper for Republikken Tyrkiets deltagelse i Fællesskabets programmer(5).

Artikel 4

Udvælgelse af modtagere

1. Ved ydelse af et driftstilskud i henhold til det løbende arbejdsprogram fra et organ, der arbejder for virkeliggørelsen af et mål af generel europæisk interesse vedrørende aktivt medborgerskab eller et mål, der indgår i Den Europæiske Unions aktiviteter på dette område, skal de samlede kriterier, der er anført i bilaget, overholdes.

2. Ved ydelse af et tilskud til en foranstaltning inden for rammerne af programmet skal de samlede kriterier, der er anført i bilaget, overholdes. Foranstaltningerne udvælges på grundlag af en indkaldelse af forslag.

Artikel 5

Ydelse af tilskuddet

Tilskud, der ydes under programmets forskellige foranstaltninger, skal være i overensstemmelse med bestemmelserne i den relevante del af bilaget.

Artikel 6

Finansielle bestemmelser

Finansieringsrammen for gennemførelsen af programmet er for perioden 2004-2006 72 mio. EUR.

De årlige bevillinger godkendes af budgetmyndigheden inden for rammerne af de finansielle overslag.

Artikel 7

Opfølgning og evaluering

Kommissionen forelægger senest den 31. december 2007 Europa-Parlamentet og Rådet en rapport om gennemførelsen af programmet. Denne rapport skal bl.a. bygge på en ekstern evalueringsrapport, der skal foreligge senest ved udgangen af 2006, og som mindst undersøger, om programmet har været relevant og sammenhængende overordnet set, hvor effektivt det er gennemført (forberedelse, udvælgelse og gennemførelsen af foranstaltningerne), og hvor effektive de forskellige foranstaltninger har været hver for sig og tilsammen ud fra, i hvor høj grad målene i artikel 1 og i bilaget er nået.

Artikel 8

Afsluttende bestemmelser

For tilskud, der ydes i 2004 i henhold til punkt 1 og 2 i bilaget, kan den periode, i hvilken udgifterne er tilskudsberettigede, begynde den 1. januar 2004, forudsat at udgifterne ikke er afholdt før datoen for indgivelse af ansøgningen eller før den dato, hvor støttemodtagerens regnskabsår begynder.

For sådanne tilskud kan aftalerne i artikel 112, stk. 2, i finansforordningen undtagelsesvis ikke underskrives efter den 30. juni 2004.

Artikel 9

Ikrafttræden

Denne afgørelse har virkning fra dagen efter offentliggørelsen i Den Europæiske Unions Tidende.

Den anvendes fra den 1. januar 2004.

Udfærdiget i Bruxelles, den 26. januar 2004.

På Rådets vegne

B. Cowen

Formand

(1) Udtalelse af 20.11.2003 (endnu ikke offentliggjort i EUT).

(2) EFT C 122 af 9.5.1988, s. 38.

(3) EFT L 248 af 16.9.2002, s. 1.

(4) EFT C 172 af 18.6.1999, s. 1. Ændret ved Europa-Parlamentets og Rådets afgørelse 2003/429/EF (EUT L 147 af 14.6.2003, s. 25).

(5) EFT L 61 af 2.3.2002, s. 29.

BILAG

1. Aktiviteter, der ydes tilskud til

Det generelle mål, jf. artikel 1, tager sigte på at styrke aktiviteterne vedrørende aktivt medborgerskab i Europa, ved at der ydes støtte til foranstaltninger og til driften af organer, der er aktive på dette område.

Støtten kommer til udtryk som følgende to former for tilskud:

- et driftstilskud til samfinansiering af udgifterne i forbindelse med et løbende arbejdsprogram fra et organ, der arbejder for virkeliggørelsen af et mål af generel europæisk interesse vedrørende aktivt medborgerskab eller et mål, der indgår i Den Europæiske Unions aktiviteter på dette område (emneområde 1 og 2), eller

- tilskud til samfinansiering af en enkeltforanstaltning på dette område (emneområde 3).

De foranstaltninger, der gennemføres af organer i civilsamfundet og andre strukturer, f.eks. kommunerne og deres organisationer, som arbejder aktivt på europæisk plan for et aktivt medborgerskab, og som kan bidrage til gøre Fællesskabets indsats stærkere og mere effektivt, vedrører bl.a.:

- foranstaltninger vedrørende multinationalt samarbejde på europæisk plan

- personlige kontakter og debatter mellem borgere om emner af europæisk interesse, f.eks. EU's værdier, mål, beføjelser, politikker og institutioner

- uformelle idéudviklingsprojekter inden for almen uddannelse og erhvervsuddannelse

- foranstaltninger, der fremmer borgernes deltagelse og initiativ

- udvekslinger mellem borgere og deres organisationer

- formidling af oplysninger om Fællesskabets indsats

- foranstaltninger til forberedelse af, bistand til og evaluering af de foranstaltninger, der er ydet tilskud til.

Aktiviteterne under den europæiske platform for ikke-statslige organisationer i den sociale sektor er bl.a. følgende:

- bidrag til udformning af EU's politikker vedrørende emner af fælles interesse for medlemmerne, bl.a. vedrørende sociale rettigheder, EU's social- og arbejdsmarkedspolitik og -programmer og dialogen med civilsamfundet

- informationer til medlemmerne om udviklingen i de EU-politikker, der berører dem, fremme af dialogen og konsultationerne mellem medlemmerne og EU-institutionerne og formidling af aktiviteterne via medlemmerne til det nationale plan

- fremme af en dialog med andre grupperinger, der beskæftiger sig med spørgsmål af fælles interesse (arbejdsmarkedsparter, andre europæiske grupperinger af ikke-statslige organisationer, ikke-statslige organisationer i kandidatlandene osv.)

- styrkelse af ikke-statslige organisationer i den sociale sektor i EU og i kandidatlandene, bl.a. via udveksling af erfaringer, praksis og oplysninger mellem medlemmerne af den sociale platform.

Aktiviteterne under Det Europæiske Råd for Flygtninge og Personer i Eksil er bl.a. følgende:

- at være repræsentant for flygtninges, asylansøgeres og fordrevnes organisationer over for Den Europæiske Union

- at koordinere medlemmernes holdninger over for Den Europæiske Union

- at formidle oplysninger om flygtninge, asylansøgere og fordrevne over for EU-institutionerne

- at formidle oplysninger om Den Europæiske Union til de nationale flygtningeråd og ikke-statslige organisationer

- at bidrage til udveksling af informationer og god praksis

- at fremme debatter og idéarbejde vedrørende flygtninge, asylansøgere og fordrevne i Europa og vedrørende EU's indsats for disse personer

- at forestå oplysningsarbejde over for offentligheden i Europa via medlemsorganisationernes netværk

- at træffe foranstaltninger, der fremmer flygtninges, asylansøgeres og fordrevnes deltagelse og initiativ

Sammenslutningen af Statsråd og Forvaltningsdomstole i Den Europæiske Union har som formål at lette koordinationen og oplyse borgerne om statsrådenes og de øverste forvaltningsdomstoles udtalelser vedrørende EU-retten og fremme fælles metoder til formel og praktisk gennemførelse af europæisk ret i national ret.

Programmet omfatter desuden Kommissionens foranstaltninger i forbindelse med etablering, fremme og forvaltning af platforme for meningsudveksling og idéarbejde, der beskæftiger sig med aktivt medborgerskab og europæisk integration, samt tilrettelæggelse af begivenheder i tilknytning hertil.

2. Igangsætning af de aktiviteter, der ydes tilskud til

2.1. De aktiviteter, som gennemføres af de organer, der kan ydes EF-tilskud til i henhold til programmet, henhører under en af følgende emneområder:

2.1.1. Emneområde 1: løbende arbejdsprogram for følgende organer, der arbejder for virkeliggørelsen af et mål af generel europæisk interesse vedrørende aktivt medborgerskab i Europa:

- Foreningen "Vort Europa"

- Jean Monnet-Huset

- Robert Schuman-Huset

- Den europæiske platform for ikke-statslige organisationer i den sociale sektor

- Det Europæiske Råd for Flygtninge og Personer i Eksil (ECRE)

- Sammenslutningen af Statsråd og Forvaltningsdomstole i Den Europæiske Union.

2.1.2. Emneområde 2: løbende arbejdsprogram for et organ, der arbejder for virkeliggørelsen af et mål af generel europæisk interesse vedrørende aktivt medborgerskab i Europa eller et mål, der indgår i Den Europæiske Unions politik på dette område.

Det drejer sig om følgende:

- organer, der arbejder uden fortjeneste for øje, og hvis aktiviteter er til gavn for de borgere, der er aktive inden for samme organer

- europæiske netværk med multiplikatorvirkning repræsenterende organer, der arbejder uden fortjeneste for øje, og som i de lande, der deltager i programmet, forsøger at fremme principper og politikker, der ligger inden for målene på området

- organer, som arbejder for virkeliggørelsen af et mål, der indgår i Den Europæiske Unions politik vedrørende aktivt medborgerskab i Europa.

Der kan ydes et årligt driftstilskud til gennemførelsen af et sådant organs løbende arbejdsprogram.

2.1.3. Emneområde 3:

a) foranstaltninger vedrørende aktivt medborgerskab i Europa, der bl.a. gennemføres af ikke-statslige organisationer, foreninger og sammenslutninger af europæisk interesse eller fagforeninger. Uanset artikel 114 i finansforordningen kan der under dette emneområde ydes tilskud til fagforeninger, der deltager i den sociale dialog på europæisk plan, selv om de ikke er juridiske personer

b) foranstaltninger til fremme af venskabsbyaftaler på initiativ af kommuner, lokalsamfund samt lokale og regionale organer, lokale og regionale forvaltninger samt deres organisationer.

2.2. Under hensyntagen til støtteansøgningernes kvalitet og kvantitet tages følgende retningslinjer i betragtning ved fordelingen af programmets midler:

- De midler, der afsættes til emneområde 3a, udgør mindst 20 % af de årlige disponible bevillinger til programmet.

- De midler, der afsættes til emneområde 3b, udgør mindst 40 % af de årlige disponible bevillinger til programmet.

3. Udvælgelse af modtagere

3.1. Der kan ydes driftstilskud direkte til organer, der arbejder for at fremme aktivt medborgerskab i henhold til programmets emneområde 1, når et passende arbejdsprogram og budget er godkendt.

3.2. Kommissionen indkalder forslag med henblik på at yde tilskud vedrørende programmets emneområde 2.

Uanset første afsnit kan der dog i 2004 og 2005 ydes tilskud til de organisationer, der er nævnt i tillægget.

I alle tilfælde finder alle krav i finansforordningen, dens gennemførelsesbestemmelser og retsgrundlaget anvendelse.

I forbindelse med indkaldelse af forslag kan der oplyses om eventuelle prioriteringer af emner og aktivitetstyper, der indgår i programmets overordnede målsætning, og om en eventuel mulighed for flerårige aktiviteter.

3.3. Organer, der er berettigede til at modtage et tilskud til en specifik foranstaltning i henhold til programmets emneområde 3, udvælges på grundlag af indkaldelser af forslag. Kommissionen sikrer, at indkaldelsen af forslag er "kundevenlig" og ikke udgør en uoverstigelig bureaukratisk hindring. Når det er hensigtsmæssigt, gennemføres indkaldelsen af forslag i to trin, således at der på det første trin kun skal indleveres den dokumentation, der er strengt nødvendig for en bedømmelse af forslaget. Hvad angår fagforeninger, der deltager i den sociale dialog på europæisk plan, kan indkaldelsen af forslag have form af et begrænset udbud.

4. Kriterier for evaluering af tilskudsansøgningerne

Ansøgningerne om tilskud evalueres under hensyn til:

- i hvor høj grad ansøgningen opfylder programmets formål

- aktiviteternes kvalitet

- aktiviteternes forventede multiplikatoreffekt over for borgerne

- aktiviteternes geografiske rækkevidde

- inddragelsen af borgerne i de pågældende organers strukturer

- costbenefitforholdet i den foreslåede aktivitet(1).

5. Finansiering og tilskudsberettigede udgifter

5.1. Under emneområde 1 omfatter organernes tilskudsberettigede udgifter såvel driftsudgifter som udgifter, der er nødvendige for, at aktiviteterne kan gennemføres.

5.2. Tilskuddet til organerne må ikke finansiere deres samlede tilskudsberettigede udgifter i det kalenderår, for hvilket tilskuddet ydes: Organerne skal opnå samfinansiering af mindst 10 % af deres budget fra andre kilder end EF-kilder. Samfinansieringen kan delvis ydes i form af naturalydelser, på betingelse af at værdiansættelsen af ydelserne ikke overstiger hverken de faktiske omkostninger dokumenteret ved regnskabsbilag eller de generelt accepterede udgifter på det pågældende marked.

5.3. I henhold til artikel 113, stk. 2, i finansforordningen fraviges princippet om nedtrapning af de driftstilskud, der ydes til disse organer, i betragtning af at det er organer, der arbejder for virkeliggørelsen af et mål af generel europæisk interesse.

5.4. Under emneområde 2 tages der ved fastlæggelsen af driftstilskud kun hensyn til de driftsudgifter, der er nødvendige for en tilfredsstillende gennemførelse af det udvalgte organs normale aktiviteter, herunder personaleudgifter, generalomkostninger (leje, ejendomsudgifter, udstyr, kontorartikler, telekommunikation, porto osv.), udgifter til interne møder og udgifter til publikations-, oplysnings- og formidlingsvirksomhed.

5.5. Driftstilskud under emneområde 2 må ikke finansiere organets samlede tilskudsberettigede udgifter i det kalenderår, for hvilket tilskuddet ydes. Organerne under dette emneområde skal opnå samfinansiering af mindst 20 % af deres budgetter fra andre kilder end EF-kilder. Samfinansieringen kan delvis ydes i form af naturalydelser, på betingelse af at værdiansættelsen af ydelserne ikke overstiger hverken de faktiske omkostninger dokumenteret ved regnskabsbilag eller de generelt accepterede udgifter på det pågældende marked.

5.6. Det således ydede driftstilskud skal, hvis det fornyes, nedtrappes, jf. artikel 113, stk. 2, i finansforordningen. Nedtrapningen anvendes fra det tredje år og fastsættes til 2,5 % pr. år. For at overholde denne regel, der gælder, uden at ovennævnte samfinansieringsregel tilsidesættes, skal EF-samfinansieringen, dvs. tilskuddet, i et givet regnskabsår være mindst 2,5 procentpoint mindre end EF-samfinansieringen, dvs. tilskuddet, i det foregående regnskabsår.

5.7. Tilskuddene under emneområde 3 kan tildeles med anvendelse af faste satser for udgifterne til tilrettelæggelsen og rejseudgifter.

6. Programmets forvaltning

Kommissionen kan på grundlag af en omkostnings-/effektivitetsanalyse beslutte at overdrage alle eller nogle forvaltningsopgaver i forbindelse med programmet til et gennemførelsesorgan, jf. artikel 55 i finansforordningen. Den kan også på grundlag af kontrakter om punktuelle tjenesteydelser benytte eksperter og enhver anden faglig og administrativ bistand, der ikke medfører udøvelse af offentlig myndighed. Den kan yderligere finansiere undersøgelser og tilrettelægge ekspertmøder, der letter iværksættelsen af programmet, og gennemføre foranstaltninger med henblik på oplysnings-, publikations- og formidlingsvirksomhed, der har direkte forbindelse med gennemførelsen af programmet.

Kommissionen fører regelmæssigt drøftelser med repræsentanter for aktuelle og potentielle modtagere af tilskud i henhold til handlingsprogrammet

7. Anerkendelse af støtte

Ethvert organ eller aktivitet, der modtager tilskud fra dette program, er forpligtet til at anerkende den modtagne støtte fra Den Europæiske Union. Kommissionen fastsætter i dette øjemed detaljerede retningslinjer for synliggørelse.

8. Formidling af resultater

Med henblik på at fremme formidlingen af resultater gøres flest mulige af de produkter, der finansieres af dette program, gratis elektronisk tilgængelige.

9. Kontrol og revision

9.1. Modtageren af et driftstilskud stiller al dokumentation for udgifter, der er afholdt i løbet af det år, hvor tilskuddet blev ydet, til rådighed for Kommissionen, herunder især kontrollerede regnskaber, i fem år fra den sidste udbetaling. Tilskudsmodtageren sørger for, at dokumentation, der eventuelt befinder sig hos partnere eller medlemmer, overdrages Kommissionen.

9.2. Kommissionen kan enten direkte ved hjælp af en af sine medarbejdere eller via et andet kvalificeret eksternt organ efter eget valg foretage en kontrol af anvendelsen af tilskuddet. Disse kontroller kan foretages i hele aftalens løbetid og i en periode på fem år fra dagen for betalingen af tilskuddets saldo. Resultaterne af disse kontroller kan føre til, at Kommissionen træffer beslutning om tilbagekrævning.

9.3. Kommissionens personale og eksterne personer, der har fået mandat fra Kommissionen, skal i det omfang, det er nødvendigt til udførelse af disse kontroller, have adgang bl.a. til modtagerens kontorlokaler, og til alle nødvendige oplysninger, herunder i elektronisk form.

9.4. Revisionsretten og Det Europæiske Kontor for Bekæmpelse af Svig (OLAF) har samme rettigheder som Kommissionen, bl.a. ret til adgang.

9.5. For at beskytte Fællesskabets finansielle interesser mod svig og andre uregelmæssigheder, bemyndiges Kommissionen til i overensstemmelse med Rådets forordning (Euratom, EF) nr. 2185/96(2) at foretage kontrol og undersøgelser på stedet i forbindelse med det her omhandlede program. Undersøgelserne gennemføres eventuelt af Det Europæiske Kontor for Bekæmpelse af Svig (OLAF) i overensstemmelse med Europa-Parlamentets og Rådets forordning (EF) nr. 1073/1999(3).

(1) Det er støttemodtagernes ansvar at anvende en passende overvågnings- og evalueringsramme.

(2) EFT L 292 af 15.11.1996, s. 2.

(3) EFT L 136 af 31.5.1999, s. 1.

Tillæg

- International Secretariat of the Union of European Federalists

- Council of European Municipalities and Regions

- European Citizens Action Service

- European Institute for Advanced Studies in Management

- Centre for European Studies in Strasbourg

- College of Europe in Hamburg

- "Soul for Europe"

- Fair Trials Abroad

- Intercultural Leadership School

- CEJI (Centre européen juif d'information)

- European Academy of Sciences and Arts

- Europäisches Übersetzer-Kollegium Straelen

- Festival of Europe, 9 May

- Association européenne des représentants territoriaux

- Meeting for Friendship among Peoples Association

- Institute of European Affairs (Dublin)

- Centre for European Not-for-profit Organisations

- Institut für Europäische Politik (Berlin)

- European Institute of International Relations (IERI)

- European Academy of the Urban Environment in Berlin

- Trans-European Policy Studies Association (ADEPT)

- Centre for European Policy Studies (CEPS)

- European Policy Centre (EPC)

- Friends of Europe

- International European Movement.